**H O T Ă R Â R E A NR. 143**

**din 27 octombrie 2016**

**privind aprobarea aderării Municipiului Dej la Asociația Grup de Acțiune Locală Dej**

**Consiliul local al Municipiului Dej,** întrunit în ședința ordinară din data de 27 octombrie 2016;

Având în vedere **proiectul de hotărâre**, prezentat **din iniţiativa primarului Municipiului Dej**, întocmit în baza Raportului Nr. 23.223 din data de 26. octombrie 2016 al Biroului Programe Dezvoltare, învederând necesitatea constituirii unui Grup de Acțiune Locală în orașul DEJ în vederea accesării fondurilor europene în cadrul programelor de dezvoltare zonală și regională; prevederile programelor operaționale pentru finanțare europeană Programul Operațional Regional (POR) 2014-2020 și Programul Operațional Capital Uman (POCU) 2014-2020 cu obiectivul specific „5.1 Reducerea numărului de persoane aflate în risc de sărăcie şi excluziune socială din comunităţile marginalizate (romă şi non-romă) din oraşe cu peste 20.000 locuitori, cu accent pe cele cu populaţie aparţinând minorităţii romă, prin implementarea de măsuri/ operaţiuni integrate în contextul mecanismului de DLRC”, proiect avizat favorabil în ședința de lucru a Comisiei economice din data de 26 octombrie 2016;

În temeiul prevederilor art. 1, alin. (1) şi alin. (2), art. 2, art. 8, art. 20 – art. 27^2 din Ordonanţa Guvernului Nr. 26/2000 cu privire la asociaţii şi fundaţii cu modificările şi completările ulterioare;

În baza prevederilor programelor operaționale pentru finanțare europeană Programul Operațional Regional (POR) 2014-2020 si Programul Operațional Capital Uman (POCU) 2014-2020 cu obiectivul specific „5.1 Reducerea numărului de persoane aflate în risc de sărăcie şi excluziune socială din comunităţile marginalizate (romă şi non-romă) din oraşe cu peste 20.000 locuitori, cu accent pe cele cu populaţie aparţinând minorităţii roma, prin implementarea de măsuri/operaţiuni integrate în contextul mecanismului de DLRC”;

În temeiul prevederilor art. 35, alin. (3) şi alin. (6) din Legea Nr. 273/2006 a finanţelor publice locale, cu modificările şi completările ulterioare;

Ținând cont de art. 45, alin. (2), lit. f), art. 36, alin. (2), lit. e), alin. (7), lit. c), art. 37 și art. 115, alin. (1) lit. b) din Legea Nr. 215/2001, privind administrația publică locală, republicată, cu modificările și completările ulterioare,

**H O T Ă R Ă Ș T E :**

**Art. 1. Aprobă** aderarea Municipiului DEJ în calitate de asociat, ca membru fondator, în vederea constituirii ASOCIAŢIA GRUP DE ACȚIUNE LOCALĂ DEJ-, în continuare ASOCIAȚIA, persoană juridică de drept privat, neguvernamentală, autonomă, nonprofit, apolitică şi fără scop lucrativ, în vederea obținerii de finanțare nerambursabilă în cadrul programelor operaționale:

* Programul Operațional Capital Uman (POCU) 2014-2020

Axa Prioritară 5. Dezvoltare locală plasată sub responsabilitatea comunităţii,

* Programul Operațional Regional (POR) 2014-2020

Axa Prioritară 9. Sprijinirea regenerării economice și sociale a comunităților defavorizate din mediul urban”

**Art. 2.** Consiliul Local al Municipiului DEJ declară ca nu a mai adoptat şi nici nu va adopta o altă hotărâre de aderare către un alt Grup de Acțiune Locală înființat ori în curs de constituire pentru perioada 2015 – 2020 in cadrul POCU / POR, astfel încât să nu existe suprapunere teritorială între două parteneriate de același tip, ceea ce ar duce la neeligibilitatea proiectului.

**Art. 3.** Se desemnează domnul Primar ing. Morar Costan să angajeze prin semnătură Municipiul DEJ la constituirea ASOCIAŢIEI, să semneze Actul constitutiv și Statutul, precum şi reprezentarea în faţa oricărei instituţii sau autorităţi, prin asumarea oricărui document necesar pentru:

semnarea acordului de parteneriat,

semnarea contractului de comodat și înființarea juridică a Asociației,

întocmirea dosarului de candidatură în vederea autorizării Grupului de Acțiune Locală,

reprezentarea in Adunarea Generală a Asociațiilor și participarea la întâlnirile organizate pe toată perioada de implementare a proiectului, 2015 – 2020;

**Art. 4.** **Aprobă** acordarea prin contract de comodat cu titlu de sediu social al ASOCIAȚIEI a spațiului din Municipiul Dej, Strada Ciceo Pop Nr. 10 pentru perioada 2015 - 2020.

**Art. 5**. Prezenta Hotărâre se comunică Instituţiei Prefectului Judeţului Cluj, Primarului Municipiului DEJ, Direcţiilor din cadrul Primăriei Municipiului DEJ şi persoanei nominalizată la art. 3 în vederea ducerii la îndeplinire .

**Preşedinte de şedinţă,**

**Lazăr Nicolae**

**Nr. consilieri în funcţie - 19**

**Nr. consilieri prezenţi - 18**

**Nr. voturi pentru - 18**

**Nr. voturi împotrivă -**

**Abţineri - Contrasemnează,**

**Secretar**

**Jr. Pop Cristina**